Түркістанда «WorldSkills TURKESTAN - 2019» облыстық чемпионаты басталды
DATE: 02:30, 23 Сәуір 2019 | GMT +5
TITLE: Түркістанда «WorldSkills TURKESTAN - 2019» облыстық чемпионаты басталды
URL: https://kaz.inform.kz/news/turkistanda-worldskills-turkestan-2019-oblystyk-chempionaty-bastaldy_a3519598/
META: DATE: 02:30, 23 Сәуір 2019 | GMT +5
TOTAL WORDS: 243
AUTHOR(S):
TEXT: Чемпионат барысында колледж студенттері инновациялық және шығармашылық жобалар көрмесін ұйымдастырды. Облыстық чемпионат техникалық, құрылыс, ауыл шаруашылығы, туризм, қызмет көрсету, көлік, білім беру, денсаулық сақтау, тамақтандыруды ұйымдастыру салаларына қатысты 33 сала бойынша өткізіледі. Аталған байқауға қатысқан облыс әкімінің орынбасары Мәлік Отарбаев қатысушыларға сәттілік тіледі. «Чемпионаттың басты мақсаты - жұмысшы мамандығының мәртебесін арттыру және дәріптеу, кәсіптік білім берудегі техникалық, қызмет көрсету және құрылыс салалары бойынша қатысушылардың тәжірибелік дайындығы, кәсіптік біліктілігі, шығармашылығы мен жоғары еңбек мәдениеті, заманауи, оның ішінде ақпараттық-коммуникациялық технологияларды іс жүзінде қолдана алу біліктілігін сынау. Біздің жастарымыз бос қиялмен өмір сүрмеуі қажет, керісінше, техникалық мамандықтарды игеріп, ел экономикасын көтеруге үлес қосулары қажет. Жастық шақта жалындап, білім алып, түрлі додаларға түсіп шыңдалған жөн. Өйткені сіздер - қоғамның қозғаушы күшісіздер. Бүгінгі сайыста нағыз білімділер жеңіске жетіп, елдің дамуына үлес қоса берсін!», - деді Мәлік Отарбаев. Облыстық чемпионаттың жеңімпаздары 25 сәуір күні анықталатын болады. Техникалық және кәсіптік білім мекемелері студенттерінің арасында өткізілетін жарыстың жеңімпаздарына облыстық білім басқармасының І, ІІ және ІІІ дәрежелі дипломдары мен бағалы сыйлықтар тапсырылады. Чемпионаттың І дәрежелі диплом иегері «WorldSkills KAZAKHSTAN - 2019» ұлттық чемпионатына жолдама алады. Айта кетейік, WorldSkills - әлемнің 82 мемлекетіне таралған халықаралық қозғалыс. Өңіріміз аталған чемпионатқа 2015 жылдан бастап қатысып келеді. 2018 жылы Астана қаласында өткізілген «WorldSkills Kazakhstan - 2018» Ұлттық чемпионатына Түркістан облысының атынан 9 студент жіберіліп, оның 7-уі жүлделі орындарға, яғни 2 алтын, 3 күміс, 1 қола, 1 ерекше медальонға ие болды. Алтын медаль иегерлері ағымдағы жылдың тамыз айына жоспарланып отырған «WORLDSKILLS KAZAN - 2019» Халықаралық чемпионатына қатысады
